**Rámcová zmluva o poskytovaní služieb -**

**..................................................**

uzatvorená v zmysle § 269 ods. 2 zákona č. 513/1991 Zb. Obchodného zákonníka v znení

neskorších predpisov medzi zmluvnými stranami:

1. **Slovenská záručná a rozvojová banka, a. s.**

**Sídlo:** Štefániková 27, 811 05 Bratislava

**IČO:** 00 682 420

**IČ DPH:** SK2020804478

**DIČ:** 2020804478

**Bankové spojenie:** Slovenská záručná a rozvojová banka, a. s.

**SWIFT (BIC):** SLZBSKBA

**IBAN:** SK92 3000 0000 0000 5643 2048

zapísaná v Obchodnom registri Okresného súdu Bratislava I., Oddiel: Sa, Vložka: 3010/B

**V mene spoločnosti koná:**

............................, predseda /podpredseda predstavenstva

.............................., podpredseda /člen predstavenstva

(ďalej aj ako „**objednávateľ**“)

a

2. ........................................

**Sídlo:** ........................................

**IČO:** .......................

**IČ DPH:** .....................

**DIČ:** .......................

**Bankové spojenie:** .......................

**SWIFT (BIC):** .......................

**IBAN:** ...................

Spoločnosť zapísaná v Obchodnom registri Okresného súdu .............., Oddiel: ........, Vložka: ............

**V mene spoločnosti koná:**

...................................., ......................................

(ďalej aj ako „**poskytovateľ**“)

**Čl. I**

**Predmet zmluvy**

1. Poskytovateľ sa na základe tejto Rámcovej zmluvy (ďalej len „Zmluva") zaväzuje poskytnúť v prospech objednávateľa vzdelávanie zamestnancov Objednávateľa formou vzdelávacích a rozvojových aktivít zamestnancov objednávateľa (ďalej aj ako „firemní poradcovia“ alebo „zamestnanci“) zameraných na predajné zručnosti - rozvojový program pre obchodných firemných poradcov a to v rozsahu špecifikácie uvedenej v Prílohe č. 2 tejto Zmluvy a za podmienok dohodnutých v tejto Zmluve a v jednotlivých vykonávacích čiastkových zmluvách uzavretých na základe tejto Zmluvy (ďalej aj ako služby“ alebo „**rozvojový program**“ “).

2. Rozvojový program sa bude skladať z nasledovných troch vzdelávacích modulov:

* kľúčové obchodné zručnosti,
* úspešná akvizícia,
* náročné vyjednávania,

(ďalej spolu aj ako „moduly“ alebo jednotlivo „modul“)

pričom každý modul bude trvať 2 tréningové dni (1 tréningový deň bude trvať 8 hodín), z toho v každom tréningovom dni bude obedňajšia prestávka v trvaní maximálne 75 minút a prípadne ďalšie prestávky budú trvať podľa potreby počas dňa. Forma výučby je prezenčná a skupinová. Každý modul sa bude opakovať maximálne 3 krát (aby každý účastník sa mohol zúčastniť každej z tém jednotlivých modulov).

V prípade nemožnosti realizovať príslušné vzdelávacie moduly prezenčnou formou, zvolí sa online forma prezentácie (resp. vzdelávania) s prihliadnutím na aktuálne opatrenia u objednávateľa ohľadom COVID - 19.

3. Počet účastníkov v jednom module bude max. 12 zamestnancov Objednávateľa. Účastníkmi každého modulu budú: zamestnanci objednávateľa a to najmä samostatní odborní firemní poradcovia a/alebo firemní poradcovia - špecialisti.

4. Objednávateľ sa za riadne poskytnuté plnenie zaväzuje zaplatiť poskytovateľovi cenu dohodnutú podľa Prílohy č. 1 tejto Zmluvy.

**Čl. II**

**Miesto a termíny plnenia**

1. Poskytovateľ sa zaväzuje poskytovať služby podľa čl. I tejto Zmluvy v  priestoroch zabezpečených Objednávateľom na území Slovenska po predchádzajúcej dohode s Objednávateľom, ak sa zmluvné strany v konkrétnom prípade nedohodnú inak.

2. Konkrétne termíny a miesta plnenia jednotlivých modulov budú dohodnuté kontaktnými osobami oboch zmluvných strán v príslušnej vykonávacej čiastkovej zmluve (ďalej aj ako „čiastková zmluva“).

**Čl. III**

**Spôsob plnenia predmetu Zmluvy**

1. Plnenie predmetu tejto Zmluvy je možné výlučne na základe čiastkových zmlúv, ktoré môžu byť uzavreté formou vystavenia objednávky zo strany objednávateľa aj jej akceptáciou zo strany poskytovateľa v súlade s týmto článkom Zmluvy.

2. Objednávateľ zašle vystavenú objednávku poskytovateľovi elektronicky na kontaktnú emailovú adresu poskytovateľa uvedenú v čl. III bod 4 tejto Zmluvy, pričom objednávka sa považuje za vystavenú momentom jej odoslania poskytovateľovi elektronickou poštou. Objednávka musí obsahovať minimálne nasledovné náležitosti:

a. označenie zmluvných strán,

b. požadovaný modul,

c. počet účastníkov modulu,

d. požadované miesto realizácie modulu,

e. požadovaný termín realizácie modulu,

f. požadovanú dĺžku trvania modulu,

g. celkovú cenu objednávky určenú v súlade s Prílohou č. 1 tejto Zmluvy,

h. dátum vystavenia objednávky, číslo objednávky a podpis oprávnenej osoby objednávateľa.

3. Poskytovateľ je povinný akceptovať a potvrdiť každú objednávku objednávateľa vystavenú a doručenú v súlade s touto Zmluvou najneskôr do dvoch pracovných dní po jej vystavení a to tak, že na doručenú objednávku uvedie dátum, odtlačok pečiatky a podpis osoby oprávnenej konať v mene poskytovateľa. Poskytovateľ je povinný potvrdenú čiastkovú zmluvu (objednávku) bezodkladne zaslať objednávateľovi e-mailom na adresu kontaktnej osoby objednávateľa, ktorá objednávku poskytovateľovi odoslala. Čiastková zmluva sa považuje za uzavretú momentom, keď objednávateľovi dôjde prejav vôle poskytovateľa, ktorým akceptoval vystavenú objednávku v súlade s touto Zmluvou. Neakceptovanie objednávky zo strany poskytovateľa sa považuje za podstatné porušenie zmluvných povinností.

4. Zmluvné strany sa dohodli, že kontaktnými osobami zmluvných strán za účelom plnenia predmetu tejto Zmluvy sú nasledovné osoby, pokiaľ si zmluvné strany písomne neoznámia inak:

a) kontaktná osoba objednávateľa je:

Kontaktná osoba: .............................

E-mail : ................................

Tel. číslo: ..............................

b) kontaktná osoba poskytovateľa je:

Kontaktná osoba: .................................

E-mail: ...........................

Tel. číslo: .................................

5. Kontaktné osoby objednávateľa a poskytovateľa sa môžu kedykoľvek zmeniť, alebo doplniť. Zmena voči druhej strane je účinná odo dňa doručenia písomného (e-mailového) oznámenia o zmene údajov druhej zmluvnej strane bez potreby uzavretia dodatku k tejto Zmluve.

6. Kontaktná osoba poskytovateľa je zodpovedná za organizačné zabezpečenie služieb poskytovaných podľa tejto Zmluvy.

7. Poskytovateľ je povinný po ukončení jednotlivých modulov poslať e-mailom kontaktnej osobe objednávateľa prezenčnú listinu účastníkov, ktorí sa modulu v danom termíne zúčastnili, a vypracovanie záverečnej hodnotiacej správy každého modulu, a to v lehote 5 (piatich) pracovných dní odo dňa skončenia modulu.

8. Objednávateľ má právo kontroly plnenia poskytovanej služby. Poskytovateľ umožní bezplatný prístup vopred určenej osoby objednávateľa – zodpovedného zamestnanca objednávateľa na realizáciu príslušného modulu (aj v prípade online formy prezentácie), za účelom kontroly plnenia predmetu Zmluvy.

9. Poskytovateľ sa zaväzuje poskytnúť služby v termínoch požadovaných objednávateľom a v rozsahu uvedenom v tejto Zmluve a v príslušných čiastkových zmluvách.

10. Poskytovateľ je povinný na účely riadneho plnenia predmetu tejto Zmluvy zabezpečiť pre objednávateľa kvalifikovaných, odborne spôsobilých lektorov (školiteľov) (ďalej aj ako „lektor“), pričom každý lektor pracuje výlučne pre poskytovateľa t. j. každý lektor je v zmluvnom vzťahu iba s poskytovateľom (ďalej aj ako „exkluzivita“). Poskytovateľ je povinný zabezpečiť zastupiteľnosť lektorov. Zoznam lektorov zodpovedných za poskytnutie služby je uvedený v Prílohe č. 3 tejto Zmluvy. V prípade, ak počas platnosti Zmluvy dôjde k zmene týchto osôb, je poskytovateľ v prípade nemožnosti niektorej z uvedených osôb zúčastňovať sa na realizácii príslušného modulu povinný garantovať zabezpečenie nového rovnako kvalifikovaného lektora (ďalej aj ako „ náhradný lektor“) . V prípade náhradného lektora je poskytovateľ povinný bezodkladne písomne vopred oznámiť túto navrhovanú zmenu objednávateľovi, pričom je zároveň povinný objednávateľovi predložiť profesijný životopis nového lektora. Navrhovaný náhradný lektor musí spĺňať všetky kvalifikačné kritériá kladené na jej pozíciu a objednávateľ si vyhradzuje právo navrhnutého náhradného lektora vopred schváliť.

11. Objednávateľ má právo v odôvodnených prípadoch lektora poskytovateľa odmietnuť, ak má na to závažné dôvody (napr. nespokojnosť účastníkov modulu s prezentáciou a obsahom modulu).

12. Poskytovateľ sa zaväzuje na vlastné náklady zabezpečiť všetky technické prostriedky a pomôcky potrebné pre poskytovanie služieb.

13. Zmluvné strany sa zaväzujú oznámiť bezodkladne druhej zmluvnej strane skutočnosti, ktoré by podstatným spôsobom mohli ovplyvniť riadne a včasné plnenie predmetu tejto Zmluvy.

14. Zmluvné strany sa dohodli, že služby sa budú považovať za riadne dodané po splnení všetkých podmienok stanovených v príslušnej čiastkovej zmluve, ktoré budú preukázané pri fakturácii prezenčnou listinou z príslušného modulu vrátane online formy prezentácie. Záverečnú hodnotiacu správu každého modulu posiela dodávateľ služby mailom kontaktnej osobe objednávateľa.

**Čl. IV**

**Cenové, platobné a fakturačné podmienky**

1. Zmluvné strany sa dohodli, že ceny za služby uvedené v čl. I tejto Zmluvy sú stanovené dohodou zmluvných strán v súlade so zákonom č. 18/1996 Z. z. o cenách v znení neskorších právnych predpisov. Zmluvná cena je vyjadrená v mene euro a je bez akejkoľvek závislosti na iných svetových menách.

2. Dohodnuté jednotkové ceny za príslušné služby sú uvedené v Prílohe č. 1 tejto Zmluvy a sú pevné a nemenné počas celej doby trvania Zmluvy (ďalej aj ako „cena za služby“) . Cena za služby zahŕňa všetky preukázateľne vynaložené priame aj nepriame náklady poskytovateľa spojené s plnením predmetu Zmluvy.

3. Zmluvné strany sa dohodli, že:

cena za služby dohodnutá podľa Prílohy č. 1 tejto Zmluvy zahŕňa najmä:

i. prípravu každého modulu vrátane materiálno - technického zabezpečenia, zabezpečenia školiacich materiálov, manuálov a pomôcok a osvedčení,

ii. realizáciu každého modulu s vlastným technickým vybavením,

iii. vypracovanie záverečnej hodnotiacej správy každého modulu pre objednávateľa v elektronickej forme,

iv. vypracovanie individuálnej hodnotiacej správy o každom účastníkovi modulu pre objednávateľa formou SWOT analýzy v elektronickej forme,

v. vypracovanie individuálneho plánu rozvoja pre každého účastníka v elektronickej alebo písomnej forme,

vii. doprava a ubytovanie lektora a všetky ostatné náklady spojené s realizáciou každého príslušného modulu.

4. Ak je poskytovateľ identifikovaný pre DPH v inom členskom štáte EÚ alebo je zahraničnou osobou z tretieho štátu a miesto dodania služby je v SR, tento poskytovateľ nebude pri plnení Zmluvy fakturovať DPH.

5. Cenu za príslušné služby spojené s realizáciou každého modulu uhradí objednávateľ poskytovateľovi na základe faktúr vystavených poskytovateľom v súlade s týmto článkom Zmluvy. Poskytovateľ je oprávnený fakturovať iba plnenia skutočne a riadne poskytnuté objednávateľovi v súlade s touto Zmluvou a príslušnou čiastkovou zmluvou. Poskytovateľ vystaví objednávateľovi faktúru do 15 dní po odovzdaní riadne poskytnutého plnenia a jeho prevzatí objednávateľom podľa čl. III bod 14 tejto Zmluvy. Prílohou faktúry musí byť účastníkmi podpísaná prezenčná listina. Splatnosť faktúry je 30 dní od jej preukázateľného doručenia objednávateľovi. Faktúra musí obsahovať všetky náležitosti daňového dokladu v súlade s platnými právnymi predpismi. Ak faktúra nebude obsahovať všetky náležitosti daňového dokladu, alebo ak nebude po stránke vecnej či formálnej správne vystavená, bude vrátená na doplnenie alebo prepracovanie a nová lehota splatnosti začne plynúť dňom doručenia správne doplnenej alebo prepracovanej faktúry. Faktúry budú vystavené v mene euro.

6. Platba bude vykonaná v zmysle tejto Zmluvy bankovým prevodom, na základe faktúry vystavenej poskytovateľom po poskytnutí služieb. Objednávateľ uprednostňuje doručenie faktúry elektronicky, a to na emailovú adresu kdf@szrb.sk. V prípade zaslania elektronickej faktúry sa papierová faktúra nezasiela.

7. Za deň splnenia peňažného záväzku objednávateľa sa považuje deň odpísania dlžnej sumy z účtu objednávateľa v prospech účtu poskytovateľa. Pokiaľ posledný deň lehoty splatnosti pripadne podľa slovenského kalendára na deň pracovného voľna, pokoja alebo sviatok, ako deň splnenia peňažného záväzku bude druhou zmluvnou stranou za rovnako dohodnutých cenových a platobných podmienok akceptovaný nasledujúci pracovný deň.

8. Bankové spojenie poskytovateľa vo forme IBAN a SWIFT (BIC) uvedené na faktúre musí byť zhodné s bankovým spojením dohodnutým v Zmluve. V opačnom prípade je poskytovateľ povinný informovať objednávateľa o zmene bankového spojenia a objednávateľ je oprávnený uhradiť fakturovanú sumu na bankové spojenie uvedené na faktúre. V prípade uvedenia nesprávneho bankového spojenia vo forme IBAN a SWIFT (BIC) alebo rozdielneho bankového spojenia vo forme IBAN a SWIFT (BIC) v Zmluve a vo faktúre zo strany poskytovateľa, objednávateľ nezodpovedá za prípadnú škodu, ktorá môže v dôsledku takto nesprávne adresovanej úhrady vzniknúť; v prípade, ak z takéhoto dôvodu škoda vznikla na ťarchu objednávateľa, objednávateľ má právo uplatniť si náhradu škody u poskytovateľa, ktorý škodu spôsobil, a to v plnej výške formou vystavenej faktúry.

9. Zmluvné strany postupujú pri vysporiadaní svojich daňových povinností podľa právnych predpisov platných v Slovenskej republike s vylúčením možnosti prevzatia daňovej povinnosti za druhú zmluvnú stranu tejto Zmluvy.

10. Zmluvné strany sa zaväzujú akceptovať akékoľvek legislatívne zmeny v právnom poriadku Slovenskej republiky, vrátane zmien v daňových zákonoch, ktoré sa dotknú Zmluvy a budú rešpektovať ich aplikáciu počas doby ich platnosti. Poskytovateľ sa zaväzuje akúkoľvek zmenu vo svojom vzťahu k daňovým povinnostiam voči SR ihneď konzultovať s objednávateľom a na vyžiadanie predloží objednávateľovi všetky podklady potrebné pre riadne vysporiadanie svojich daňových povinností.

11. Ak je poskytovateľ povinný platiť DPH podľa § 69 ods. 1 zákona č. 222/2004 Z. z. o dani z pridanej hodnoty v platnom znení, poskytovateľ sa zaväzuje oznámiť objednávateľovi vopred ak je to možné, inak najneskôr do 2 pracovných dní od vzniku oznamovanej skutočnosti, že:

- nezaplatí DPH alebo jej časť súvisiacu s úhradou podľa tejto Zmluvy,

- sa stal/stane neschopným zaplatiť akúkoľvek inú DPH alebo jej časť v zmysle zákona č. 222/2004 Z. z. o dani z pridanej hodnoty v platnom znení ( ďalej aj ako „zákon o DPH“),

- protihodnota za plnenie uvedená na faktúre je bez ekonomického opodstatnenia neprimerane vysoká alebo neprimerane nízka a/alebo,

- zmenil bankový účet, na ktorý má byť zaplatená protihodnota za plnenie alebo jej časť podľa tejto Zmluvy a ktorý je zverejnený v *Zozname platiteľov DPH s číslami bankových účtov, ktoré používajú na podnikanie*, vedenom na webovom sídle Finančného riaditeľstva SR a/alebo,

- je zverejnený v zozname platiteľov dane z pridanej hodnoty, u ktorých nastali dôvody na zrušenie registrácie pre DPH vedenom na webovom sídle Finančného riaditeľstva SR a/alebo,

12. Skutočnosti uvedené podľa predchádzajúceho bodu je poskytovateľ povinný oznámiť objednávateľovi zároveň pri:

- dodaní každého plnenia v zmysle tejto Zmluvy alebo jeho časti, a/alebo,

- aj pri doručení faktúry /daňového dokladu na základe ktorého má byť zaplatená cena za služby objednávateľa.

13. V prípade, ak:

- poskytovateľ nedodrží svoj záväzok podľa bodu 11 tohto článku tejto Zmluvy a/alebo,

- nastane akákoľvek skutočnosť, na základe ktorej vznikne objednávateľovi zákonné ručenie za poskytovateľa podľa zákona o DPH a /alebo,

- podľa zistenia objednávateľa má byť protihodnota za plnenie alebo jej časť zaplatená na iný bankový účet ako bankový účet poskytovateľa, ktorý je zverejnený v Zozname platiteľov DPH s číslami bankových účtov, ktoré používajú na podnikanie, vedenom na webovom sídle Finančného riaditeľstva SR a /alebo,

- podľa zistenia objednávateľa je poskytovateľ zverejnený v zozname platiteľov dane z pridanej hodnoty, u ktorých nastali dôvody na zrušenie registrácie pre DPH vedenom na webovom sídle Finančného riaditeľstva SR

objednávateľ:

a) nie je povinný prevziať službu alebo jej časť podľa Zmluvy, pričom sa zmluvné strany dohodli, že zo strany objednávateľa nedôjde k porušeniu Zmluvy, nedostane sa do omeškania s plnením akejkoľvek povinnosti podľa tejto Zmluvy a poskytovateľ nie je oprávnený uplatniť voči objednávateľovi žiadne zmluvné alebo zákonné sankcie a/alebo zodpovednosť za škodu a /alebo,

b) je oprávnený od Zmluvy odstúpiť s okamžitou účinnosťou a/alebo,

c) nie je povinný zaplatiť vyhotovenú a/alebo doručenú faktúru podľa tejto Zmluvy, pričom sa zmluvné strany dohodli, že zo strany objednávateľa nedôjde k porušeniu Zmluvy, nedostane sa do omeškania s plnením akejkoľvek povinnosti podľa tejto Zmluvy a poskytovateľ nie je oprávnený uplatniť voči objednávateľovi žiadne zmluvné alebo zákonné sankcie a/alebo zodpovednosť za škodu a/alebo,

d) je oprávnený žiadať od poskytovateľa zaplatenie zmluvnej pokuty vo výške zodpovedajúcej výške fakturovanej ceny za služby bez DPH a/alebo,

e) je oprávnený poukázať poskytovateľovi na účet iba dohodnutú cenu zmluvného plnenia bez DPH. V tomto prípade objednávateľ sumu zodpovedajúcu výške DPH z ceny zmluvného plnenia uvedenú na faktúre poukáže (i) v zákonom stanovenej lehote splatnosti dane alebo (ii) po lehote splatnosti dane, avšak pred tým ako je vydané rozhodnutie podľa § 69b zákona o DPH priamo na osobný daňový účet poskytovateľa vedený v Štátnej pokladnici zistený prostredníctvom portálu vedenom daňovou sekciou Finančného riaditeľstva SR. Objednávateľ platbu DPH na osobný daňový účet poskytovateľa označí náležitým spôsobom podľa všeobecne záväzného predpisu, oznámi správcovi dane číslo faktúry z ktorej DPH uhrádza a identifikačné číslo poskytovateľa. Pre vylúčenie pochybností úhradou dohodnutej ceny zmluvného plnenia bez DPH na účet poskytovateľa a sumy zodpovedajúcej výške DPH na osobný daňový účet poskytovateľa sa rozumie povinnosť objednávateľa zaplatiť poskytovateľovi fakturovanú cenu za splnenú.

14. Objednávateľ je oprávnený na postup podľa predchádzajúceho bodu 13 aj vtedy, ak bol dôvod jeho uplatnenia dodatočne odstránený.

15. Uplatnené zmluvné sankcie nemajú vplyv na povinnosť poskytovateľa vrátiť objednávateľovi to, čo objednávateľ plnil ako ručiteľ za poskytovateľa podľa zákona o DPH.

16. Poskytovateľ sa zaväzuje zaplatiť objednávateľovi v plnom rozsahu sumu, ktorú zaplatí objednávateľ ako ručiteľ na základe rozhodnutia daňového úradu podľa zákona o DPH (ďalej aj ako „nezaplatená daň“), v lehote 8 (ôsmich) dní od doručenia výzvy objednávateľa.

17. V prípade, ak je poskytovateľ v omeškaní s vrátením nezaplatenej dane alebo jej časti objednávateľovi, zaväzuje sa zaplatiť objednávateľovi na základe jeho výzvy úrok z omeškania vo výške podľa platných právnych predpisov.

**Čl. V**

**Ochrana dôverných informácií a osobných údajov**

1. Zmluvné strany sú si vedomé toho, že v rámci plnenia Zmluvy môžu oni alebo ich zamestnanci či zmluvní partneri, získať vedomou činnosťou druhej zmluvnej strany alebo jej opomenutím prístup k dôverným informáciám tejto druhej zmluvnej strany.

2. Dôvernou informáciou sa rozumie každá informácia, ktorú označuje zmluvná strana, ktorá informáciu poskytuje, ako dôvernú, vrátane informácií, týkajúcich sa jej obchodných údajov, obchodného plánu, know-how, údajov charakteru bankového tajomstva a/alebo osobných údajov zamestnancov alebo údajov o produktoch, materiáloch a metodológiách, vlastnených príslušnou zmluvnou stranou. Dôvernou informáciou nie je táto Zmluva vrátane jej príloh ani čiastkové zmluvy vrátane príloh týchto zmlúv.

3. Zmluvné strany sa zaväzujú, že zabezpečia dostatočné poučenie pre všetky osoby, ktoré sa na ich strane budú zúčastňovať na plnení tejto Zmluvy, o podstate dôvernej informácie v zmysle tejto Zmluvy a nevyhnutnosti jej utajenia v súlade s touto Zmluvou. Prístup k dôverným informáciám bude obmedzený na tých zamestnancov zmluvnej strany, ktoré tieto informácie potrebujú poznať na účely a v rozsahu, vymedzenom touto Zmluvou. Zmluvné strany sú povinné zabezpečiť, aby záväzok utajenia dôverných informácií v zmysle tejto Zmluvy prevzali všetky osoby, ktoré sú odlišné od samotných zmluvných strán a ktoré sa budú zúčastňovať na plnení tejto Zmluvy. Splnenie tejto povinnosti je príslušná zmluvná strana povinná preukázať, ak ju o to druhá zmluvná strana požiada.

4. Zmluvné strany sa zaväzujú zaobchádzať s dôvernými informáciami ako s predmetom obchodného tajomstva, najmä uchovávať ich v tajnosti a zabezpečiť vykonanie všetkých právnych a technických opatrení, zabraňujúcich ich neoprávnenému sprístupneniu tretej osobe či ich zneužitiu, a to v rozsahu a spôsobom primeraným stupňu utajenia príslušnej dôvernej informácie a jej zrejmému významu, alebo významu, ktorý tejto dôvernej informácii zreteľne priradí tá zmluvná strana, ktorej príslušná dôverná informácia prislúcha.

5. Zmluvné strany môžu poskytnúť tieto dôverné informácie len svojim zamestnancom alebo prípadným zmluvným partnerom v rozsahu nutnom pre riadne plnenia tejto Zmluvy, pri súčasnej realizácii vyššie uvedených opatrení. Dôverné informácie nesmú byť kopírované alebo reprodukované bez písomného súhlasu zmluvnej strany, ktorá tieto informácie poskytla.

6. V prípade porušenia ustanovení uvedených v tomto článku týkajúcich sa osobných údajov zamestnancov objednávateľa je poškodená zmluvná strana oprávnená požadovať od druhej zmluvnej strany zaplatenie zmluvnej pokuty vo výške 10 000,- EUR, za každé porušenie povinnosti zvlášť.

7. Poskytovateľ:

a. potvrdzuje, že bol objednávateľom poučený:

i. o ochrane údajov charakteru bankového tajomstva v zmysle zákona č. 483/2001 Z. z. o bankách a o zmene a doplnení niektorých zákonov v znení neskorších predpisov a

ii. ako prevádzkovateľom informačných systémov o ochrane osobných údajov v zmysle zákona č. 18/2018 Z. z. o ochrane osobných údajov a o zmene a doplnení niektorých zákonov,

iii. ako aj o právach a povinnostiach, či sankciách ustanovených vyššie uvedenými zákonmi,

b. zaväzuje sa, že údaje charakteru bankového tajomstva a osobné údaje, ku ktorým majú, resp. by mohli mať prístup v rámci plnenia predmetu tejto Zmluvy zamestnanci, či zástupcovia poskytovateľa (ďalej spolu aj ako „zamestnanci poskytovateľa“), nezneužije pre svoje potreby a bez súhlasu objednávateľa ich nezverejní a nikomu neposkytne, ani nesprístupní, bude ich chrániť pred odcudzením, stratou, poškodením, neoprávneným prístupom a zmenou,

c. je si vedomý, že povinnosť mlčanlivosti fyzických osôb – zamestnancov poskytovateľa a o dôverných informáciách, a to najmä o bankovom tajomstve a o osobných údajoch, ku ktorým majú, resp. by mohli mať prístup v rámci plnenia predmetu tejto Zmluvy, trvá aj po ukončení zmluvného vzťahu z tejto Zmluvy,

d. je povinný poučiť o povinnostiach, s ktorými bola oboznámený, najmä však o povinnosti mlčanlivosti všetkých zamestnancov poskytovateľa, prípadne aj ďalšie osoby, ktoré sa podieľajú na realizácii činností v zmysle tejto Zmluvy,

e. berie na vedomie, že za porušenie povinnosti mlčanlivosti fyzických osôb si objednávateľ môže nárokovať úhradu vzniknutej škody v zmysle dohôd dojednaných v tejto Zmluve.

V prípade osobných údajov Úrad na ochranu osobných údajov Slovenskej republiky môže danej osobe uložiť pokutu podľa zákona č. 18/2018 Z. z. o ochrane osobných údajov a o zmene a doplnení niektorých zákonov v platnom znení.

Týmto nie je vylúčená prípadná trestnoprávna zodpovednosť, ak konanie bude napĺňať skutkovú podstatu trestné činu podľa ustanovení Trestného zákona.

**Čl. Vl**

**Zmluvné sankcie**

1. V prípade, ak poskytovateľ neposkytne objednávateľovi služby uvedenej v čl. I tejto Zmluvy riadne a včas, t.j. v rozsahu a termínoch, uvedených v tejto Zmluve a/alebo dohodnutých v príslušných čiastkových zmluvách, má objednávateľ voči poskytovateľovi nárok na zaplatenie zmluvnej pokuty vo výške 10 % z ceny za služby spojených s realizáciou konkrétneho modulu, s poskytnutím ktorej sa poskytovateľ dostal do omeškania, alebo pri poskytovaní ktorej došlo k porušeniu povinností poskytovateľa vyplývajúcich mu z tejto Zmluvy alebo príslušnej čiastkovej zmluvy, a to za každé porušenie povinnosti zvlášť.

2. V prípade, ak poskytovateľ odmietne akceptovať a potvrdiť objednávku vystavenú v súlade s touto Zmluvou spôsobom a v lehote uvedenej v čl. III bod 3 tejto Zmluvy, má objednávateľ voči poskytovateľovi nárok na zaplatenie zmluvnej pokuty:

a) vo výške 10% z celkovej hodnoty konkrétnej objednávky, ak túto objednávku nepotvrdí vôbec alebo

3. vo výške 0,2% z celkovej hodnoty konkrétnej objednávky za každý deň omeškania s jej riadnym a včasným plnením, max. však 5 dní; po tejto dobe je objednávateľ oprávnený uplatniť si aj zmluvnú pokutu podľa písmena a) tohto bodu Zmluvy. Nárok na zaplatenie zmluvnej pokuty podľa bodu 1. a 2. tohto článku Zmluvy je objednávateľ oprávnený uplatniť si voči poskytovateľovi vo forme faktúry. Uplatnením nároku na zaplatenie zmluvnej pokuty nie je dotknutý nárok objednávateľa na náhradu škody spôsobenej v dôsledku porušenia povinností poskytovateľa plnej výške. Zmluvné strany sa dohodli, že poskytovateľ nie je povinný zaplatiť zmluvnú pokutu podľa tohto článku v prípade, že omeškanie na strane poskytovateľa bolo preukázateľne spôsobené neposkytnutím súčinnosti zo strany objednávateľa.

4. V prípade omeškania so splnením peňažného záväzku má veriteľ právo fakturovať dlžníkovi úrok z omeškania vo výške 0,02% z dlžnej čiastky za každý deň omeškania.

5. Lehota splatnosti faktúr, ktorými bola vyúčtovaná zmluvná pokuta alebo úrok z omeškania, je tridsať (30) dní odo dňa doručenia faktúry druhej zmluvnej strane.

**Čl. VIl**

**Trvanie a ukončenie Zmluvy**

1. Táto Zmluva sa uzatvára na dobu určitú 24 mesiacov odo dňa nadobudnutia jej platnosti a účinnosti alebo do vyčerpania maximálnej súhrnnej výšky ceny za služby ................ Eur bez DPH vrátane v zmysle článku IV. odsek 2 tejto Zmluvy, v závislosti od toho, ktorá skutočnosť nastane skôr.

2. Táto Zmluva nadobúda platnosť dňom jej podpísania oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky. Zmluvné strany sa ďalej dohodli, že zverejnenie Zmluvy zabezpečí objednávateľ bezodkladne, najneskôr do 5 pracovných dní od jej podpísania oboma zmluvnými stranami. Poskytovateľ súhlasí so zverejnením Zmluvy v celom jej znení vrátane jej prípadných príloh v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších právnych predpisov (ďalej aj ako „zákon“), pričom vyhlasuje, že Zmluva neobsahuje informácie, ktoré by nebolo možné zverejniť resp. sprístupniť v zmysle zákona a to najmä obchodné tajomstvo, bankové tajomstvo, daňové tajomstvo a pod. a v prípade, že také informácie obsahuje dáva objednávateľovi súhlas tieto informácie v zmysle zákona zverejniť resp. sprístupniť. V prípade, ak zmluvné strany nezverejnia túto Zmluvu v zmysle zákona a v zmysle § 47a Občianskeho zákonníka v lehote troch mesiacov odo dňa uzatvorenia tejto Zmluvy platí, že k uzatvoreniu tejto Zmluvy nedošlo a zmluvné strany nie sú touto Zmluvou viazané.

3. Čiastkové zmluvy (objednávky) vystavené objednávateľom a potvrdené poskytovateľom do posledného dňa trvania platnosti a účinnosti tejto Zmluvy budú zrealizované na základe podmienok dohodnutých touto Zmluvou.

4. Zmluva a/alebo čiastková zmluva môže byť ukončená aj pred uplynutím doby, na ktorú bola uzavretá, a to:

a) písomnou dohodou oboch zmluvných strán,

b) písomnou výpoveďou,

c) odstúpením od príslušnej zmluvy,

d) zánikom niektorej zo zmluvných strán bez právneho zástupcu.

6. Zmluvné strany sa dohodli na možnosti ukončiť platnosť a účinnosť tejto Zmluvy písomnou výpoveďou, aj bez uvedenia dôvodu:

a. s jednomesačnou (1) výpovednou lehotou v prípade výpovede podanej zo strany objednávateľa. Výpovedná lehota začína plynúť prvým dňom kalendárneho mesiaca nasledujúceho po mesiaci, v ktorom bola doručená výpoveď druhej zmluvnej strane;

b. s trojmesačnou (3) výpovednou lehotou v prípade výpovede podanej zo strany poskytovateľa. Výpovedná lehota začína plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená druhej zmluvnej strane.

7. Poskytovateľ je povinný riadne poskytnúť všetky plnenia, ktorých realizácia bola začatá alebo odsúhlasená (potvrdená objednávka) pred začiatkom plynutia výpovednej doby.

8. Ktorákoľvek zmluvná strana je oprávnená odstúpiť od tejto Zmluvy a/alebo príslušnej čiastkovej zmluvy v dôsledku podstatného porušenia zmluvných povinností druhou zmluvnou stranou. Odstúpenie od zmluvy musí byť vykonané v písomnej forme a musia v ňom byť uvedené dôvody odstúpenia. Odstúpenie od zmluvy nadobúda právne účinky doručením oznámenia o odstúpení od zmluvy druhej zmluvnej strane. Za podstatné porušenie zmluvných povinností sa pre účely tejto Zmluvy považuje také porušenie, ktoré je v zmluve ako podstatné porušenie výslovne uvedené alebo porušenie akejkoľvek zmluvnej povinnosti, ak k jej náprave nedôjde ani po uplynutí dodatočnej primeranej lehoty, poskytnutej druhou zmluvnou stranou na odstránenie tohto porušenia. Zmluvné strany sa dohodli, že plnenia poskytnuté zmluvnými stranami navzájom do okamihu zániku Zmluvy si každá zo strán ponecháva.

**Čl. VIIl**

**Riešenie sporov**

1. Zmluvné strany sa zaväzujú, že v prípade sporov o obsah a plnenie tejto Zmluvy vynaložia všetko úsilie, ktoré je možné od nich spravodlivo požadovať k tomu, aby tieto spory boli vyriešené cestou zmieru, najmä, aby boli odstránené okolnosti vedúce k vzniku práva odstúpiť od zmluvy alebo okolnosti spôsobujúcich jej neplatnosť.

**Čl. IX**

**Ostatné ustanovenia**

1. Zmluvu je možné zmeniť alebo dopĺňať len po vzájomnej dohode zmluvných strán formou očíslovaného písomného dodatku, ak nie je v Zmluve uvedené inak.

2. Pre účely tejto Zmluvy sa pod pojmom písomne rozumie vyhotovenie a/alebo doručenie dokumentu v listinnej alebo aj v elektronickej forme pokiaľ nie je výslovne v tejto Zmluve uvedené inak. Za doručenú písomnosť (ak doručenie nenastane preukázateľne skôr) sa pre účely tejto Zmluvy považuje každá písomnosť v 5 (piaty) pracovný deň po jej odoslaní na poštovú prepravu alebo v prípade elektronického doručovania najbližší nasledujúci pracovný deň po jej odoslaní e-mailom na adresu kontaktnej osoby druhej zmluvnej strany podľa článku III bod 4 tejto Zmluvy.

3. Právne vzťahy touto Zmluvou neupravené a ich právne dôsledky vrátane otázok platnosti Zmluvy sa riadia právnymi predpismi Slovenskej republiky, najmä Obchodným zákonníkom č. 513/1991 Zb. v platnom znení.

4. Poskytovateľ je povinný dodržiavať právne predpisy a zabezpečiť dodržiavanie právnych predpisov tretími osobami, ktoré sa podieľajú na plnení Zmluvy, zdržať sa akéhokoľvek konania, ktoré je v rozpore s právnymi predpismi alebo ktoré je spôsobilé ohroziť alebo porušiť záujmy objednávateľa, a zabrániť takémuto konaniu.

5. V prípade, že by sa niektoré ustanovenia tejto Zmluvy stali neplatnými alebo neúčinnými alebo ak by sa v dôsledku legislatívnych zmien dostali niektoré z ustanovení tejto Zmluvy do rozporu s platnými právnym poriadkom Slovenskej republiky, nie je týmto dotknutá platnosť a účinnosť zostávajúcich ustanovení tejto Zmluvy.

6. Táto Zmluva je vyhotovená v štyroch vyhotoveniach, z toho dva rovnopisy pre objednávateľa a dva rovnopisy pre poskytovateľa.

7. Zmluvné strany prehlasujú, že podpisom tejto Zmluvy zároveň prevzali nasledovné prílohy tejto Zmluvy, ktoré sú jej neoddeliteľnou súčasťou.

Prílohy:

Príloha č. 1: Cenník

Príloha č. 2: Špecifikácia jednotlivých modulov

Príloha č. 3: Zoznam lektorov jednotlivých modulov

V Bratislave, dňa ............................... V ......................, dňa................................

**Za Slovenskú záručnú a rozvojovú banku, a. s**.: **Za***: .............. (vypísať obch. meno)*

Podpis:............................................... Podpis: ......................................................

Meno, priezvisko, titul: Meno, priezvisko, titul:

........................................................... ............ ......................................................

Funkcia: ............................................. Funkcia:.....................................................

Podpis:................................................ *Podpis: ......................................................*

Meno, priezvisko, titul: *Meno, priezvisko, titul:*

*............................................................* ...................................................................

Funkcia: ............................................. Funkcia:.....................................................

**Príloha č. 1**

**Cenník - cena za služby**

|  |  |  |  |  |
| --- | --- | --- | --- | --- |
| Názov aktivity: | Cena za 1 modul bez DPH  (2 tréningové dni) | Max. počet opakovaní jednotlivých modulov | Celková cena bez DPH | Celková cena s DPH |
| **Modul 1.**  **Kľúčové zručnosti** |  | 3 |  |  |
| **Modul 2.**  **Úspešná akvizícia** |  | 3 |  |  |
| **Modul 3.**  **Náročné vyjednávania** |  | 3 |  |  |
| **Celková cena za predmet zákazky bez DPH** |  | | | |
| **Celková cena za predmet zákazky s DPH** |  | | | |

**Príloha č. 2**

**Špecifikácia jednotlivých modulov (rozvojového programu):**

Predmetom plnenia zo strany poskytovateľa v prospech objednávateľa sú služby spočívajúce v realizácií rozvojového programu - „Predajné zručnosti“ pre firemných poradcov banky v rámci regionálnych zastúpení v Slovenskej záručnej a rozvojovej banke (ďalej aj ako „banka“) (ďalej aj ako „rozvojový program“).

Cieľom rozvojového programu je rozvoj kľúčových obchodných a predajných zručností firemných poradcov banky a posilnenie ich proaktívneho prístupu k akvizičným schôdzkam s existujúcimi aj potencionálnymi klientami banky.

**Obsahové ciele** **rozvojového programu**

Intenzívny rozvojový program pre skupinu zamestnancov – firemných poradcov banky bude pozostávať z nasledovných troch modulov:

1. kľúčové obchodné zručnosti,
2. úspešná akvizícia,
3. náročné vyjednávania.

(ďalej spolu aj ako „moduly“ alebo jednotlivo „modul“)

**Rozsah a forma rozvojového programu**

Každý modul má rozsah 2 tréningových dní (1 tréningový deň bude trvať 8 hodín), z toho v každom tréningovom dni bude obedňajšia prestávka v trvaní maximálne 75 minút a prípadne ďalšie prestávky budú trvať podľa potreby počas dňa.

Forma výučby je prezenčná a skupinová. V prípade nemožnosti realizovať príslušné vzdelávacie moduly prezenčnou formou, zvolí sa online forma prezentácie (resp. vzdelávania) s prihliadnutím na aktuálne opatrenia u objednávateľa ohľadom COVID - 19.

Každý účastník sa zúčastní každej z tém jednotlivých modulov, moduly musia na seba nadväzovať, pričom budú uskutočnené po dohode s poskytovateľom. Každý účastník, ktorý absolvuje celý rozvojový program, získa certifikát o absolvovaní. V prípade neplánovanej absencie si účastník môže po individuálnej dohode nahradiť vzdelávanie v druhej školiacej sa skupine.

**Účastníci modulov**

* samostatní odborní firemní poradcovia
* firemní poradcovia- špecialisti

Predbežný počet účastníkov rozvojového programu je: min. **26 osôb a max. 30 osôb**

Počet účastníkov jedného modulu: max. **12 účastníkov**

Počet tréningových dní na jeden modul: **2 dni**

Každý modul sa bude opakovať maximálne 3 krát (aby každý účastník sa mohol zúčastniť každej z tém jednotlivých modulov)

**Lektori** **(školitelia) modulov**

Program pre tri školiace moduly bude vedený skúsenými lektormi, požadujeme predchádzajúce skúsenosti lektorov s rovnakými alebo podobnými rozvojovými aktivitami v rozsahu praxe min. 2 roky. Požaduje sa exkluzivita lektora (každý lektor pracuje výlučne pre poskytovateľa t.j. každý lektor je v zmluvnom vzťahu iba s poskytovateľom). Každý modul vedie jeden lektor, v prípade jeho absencie bude k dispozícií adekvátny náhradný lektor, ktorý spĺňa dĺžku praxe.

**Miesto konania modulov**

Priestory zabezpečí objednávateľ po konzultácii s poskytovateľom, so zreteľom na zabezpečenie kritérií školiacich miestností. Rozvojový program realizovaný prostredníctvom modulov bude prebiehať na území Slovenskej republiky.

**Metódy výučby modulov:**

* rozvoj prostredníctvom zážitku a vyvolaním aha-efektu,
* hranie rolí ,
* modelové situácie prepojené s praxou,
* poskytovanie spätnej väzby,
* riešenie prípadových štúdií,
* odporúčanie literatúry na samovzdelávanie,
* handouty/manuály pre účastníkov modulu (v elektronickej aj papierovej forme)

**Modul 1. Kľúčové obchodné zručnosti** bude zahŕňať školiaci modul, ktorého cieľom bude:

* naučiť účastníkov štruktúrovane a efektívne viesť obchodnú schôdzku,
* zisťovať potreby zákazníka vhodnými otázkami,
* odprezentovať ponuku prostredníctvom úžitkov,
* presvedčivo reagovať na časté námietky,
* poskytovať starostlivosť klientom aj po uzavretí obchodu (tvorba dlhodobého vzťahu).

**Hlavné témy modulu č. 1**:

• fázy a vedenie obchodného rozhovoru, správne kladenie otázok, dôveryhodná a profesionálna komunikácia,

• analýza potrieb klienta, aktívne počúvanie, verbálna a neverbálna komunikácia,

• typológia klientov,

• predajné techniky a ich nácvik,

• prezentácia a príprava ponuky,

• práca s odporom, námietkami, argumentačné zručnosti.

**Výstupy** **z modulu č. 1 :**

• zlepšenie vedenia obchodného rozhovoru,

• osvojenie predaných techník,

• komplexná charakteristika klienta a jeho situácie ako základ dobrej ponuky,

• lepšia argumentačná pripravenosť.

**Modul 2. Úspešná akvizícia** bude zahŕňať školiaci modul, ktorého cieľom bude:

* presvedčivo osloviť budúceho klienta mailom, alebo telefonicky a vzbudiť v ňom záujem o osobné stretnutie,
* vedieť vzbudiť v klientovi čo najlepší prvý dojem,
* suverénne prezentovať hlavné benefity spolupráce s bankou
* nenechať sa odradiť odmietavým postojom,
* vedieť vtiahnuť potencionálneho obchodného partnera do dialógu.

**Hlavné témy** **modulu č. 2:**

• príprava na stretnutie a oslovenie klienta, nastavenie obchodníckej stratégie,

• formy oslovenia klientov, ich výhody a kritické momenty,

• prezentačné zručnosti a príprava atraktívnej ponuky,

• práca s odporom a nezáujmom klienta,

• networking,

• práca so sebamotiváciou a neúspechom,

• ťah na bránu, stanovovanie cieľov.

**Výstupy** **z modulu č. 2:**

• Osvojenie si rôznych foriem oslovenia klientov a ich využívanie v praxi,

• Rozšírenie siete kontaktov,

• Posilnenie schopnosti zvládať námietky klientov,

• Posilnenie sebadôvery vo vystupovaní a prezentovaní produktov,

• Zvýšenie efektívnosti a výkonnosti v zmysle plnenia stanovených obchodných cieľov a predajných výsledkov.

**Modul 3. Náročné vyjednávania** bude zahŕňať školiaci modul, ktorého cieľom bude:

* Naučiť sa presvedčivo a citlivo oznamovať klientom nepriaznivé správy
* Dokázať zvládať tlak klientov, ktorí vyžadujú neprijateľné výhody
* Úspešne vyjednávať s klientom, ktorý chce odísť, dokázať si ho udržať
* Zvládať odpovedať na manipulatívne a neférové námietky
* Vedieť prispôsobovať svoj štýl vyjednávania osobnostnému typu klienta

**Hlavné témy** **modulu č. 3:**

• Komunikačné stratégie pri náročných situáciách s klientom

• Umenie reakcie a zachovania pokoja vo vypätých situáciách

• Zdravá asertivita a nastavovanie hraníc

• Stratégie vyjednávania

• Práca s nepríjemnými emóciami, spôsoby ich regulácie

• Ukotvenie jednotlivých fáz dohody

**Výstupy** **z modulu č. 3:**

• Osvojenie stratégií komunikácie a reakcie v náročných situáciách s klientom

• Posilnenie vyjednávacích schopností a schopnosti nastavovania hraníc

• Sebavedomé, asertívne a stále proklientské a partnerské vystupovanie

**Príloha č. 3**

**Zoznam lektorov jednotlivých modulov**

I. MODUL

.......................................... (meno a priezvisko lektora)

.......................................... (meno a priezvisko lektora)

II. MODUL

.......................................... (meno a priezvisko lektora)

.......................................... (meno a priezvisko lektora)

III. MODUL

.......................................... (meno a priezvisko lektora)

.......................................... (meno a priezvisko lektora)

\*Poskytovateľ je povinný na účely riadneho plnenia predmetu tejto Zmluvy zabezpečiť pre objednávateľa kvalifikovaných, odborne spôsobilých lektorov (školiteľov) (ďalej aj ako „lektor“), pričom každý lektor pracuje výlučne pre poskytovateľa t. j. každý lektor je v zmluvnom vzťahu iba s poskytovateľom